Tul il-festi tal-Milied, ġiet imsejħa lura għand il-Ħallieq tagħna bniedma mill-iktar umli u intelliġenti. Fis-26 ta' Diċembru 2018, ftit jiem il-bogħod minn qaddis martri Ingliż Thomas Becket, mietet Sister Wendy Beckett (1930-2018). Bniedma li ħajjitha riedet tqattagħha maqtugħa mid-dinja titlob f'monasteru u li sabet ruħha parti minn proċess li ċertament qatt ma mmaġinat li għandha s-sejħa għalih. Fit-triq għall-vokazzjoni tagħha, bdiet il-ħajja reliġjuża mas-sorijiet ta' Notre Dame. Ordni li mhix mogħtija għat-talb u riflessjoni bħall-oħrajn, imma għandha mpenn soċjali qawwi. Ħasset, f'din it-triq, li ma kenitx proprju s-sejħa tagħha. Hija tgħid: " Wara numru ta' snin ma felħitx aktar u sabet ruħha mill-Afrika t'Isfel ġo l-Ingilterra. Miġbura mas-sorijiet tal-Karmelu, segwaċi ta' Santa Tereża ta' Avila fil-monasteru ta' Quidenham. Hemm kellha ħin kemm riedet biex titlob, maqtugħa b'ferħ mid-dinja. Sforz li għajjiha tant li mardet. Kien proprju għalhekk li bdiet, wara li talbet permess, tistudja l-Arti. Ftit wara sabet ruħha tidher fi programm fuq il-BBC titkellem fuq dan. Min raha, tant impressjona ruħu li mill-ewwel riedha tidħol għal serje sħiħa ta' programmi. Minn hemm bdiet "karriera" titkellem, tiddeskrivi, tagħżel u tispjega opri kbar tal-arti b'apparenti sempliċità, dak li akkademiċi oħra ma kienux kapaċi jagħmlu. Hi, li riedet tingħalaq, min Ħalaqha riedha toħroġ, u hekk għamlet. Isimha huwa magħruf f'din id-dinja u l-ewwel ħsieb għal diversi qiegħed hawn. Għandha ħafna kotba fuq suġġetti varji fl-arti, imma għandha wieħed partikolari li huwa differenti. Nikteb dan l-artikolu proprju għalhekk. Niktbu għax ninnota li mhux magħruf. Il-librett huwa intitolat "Sister Wendy on Prayer". Huwa wieħed qasir, imma mill-isbaħ. Ngħid dan għax nammetti li għalkemm qrajt diversi kotba fuq dan is-suġġett li jolqtuk u jimmarkawk, dan sibtu iktar dirett. Ferm iktar ċar. pinna faċli, mexxejja, f'kapitoli żgħar, li f'kull wieħed trid, mingħajr ma taf, tieqaf taħseb u tirrifletti. Mhuwiex wieħed tekniku. Anqas ma għandu mudell riġidu. Imma huwa mimli b'pariri ċkejknin. Dawk li jingħatawlek mingħajr ma tagħraf li jkunu qed jingħatawlek. Biex jgħinu lil min irid jgħix ħajja aħjar. Anzi, min irid jifhem aħjar il-ħajja li ngħixu, bil-kumplikazzjonijiet kbar tagħha. F'parti msejħa "Prayer will never get in the Way" (paġna 21), hija tgħid dan: " Din il-bniedma mill-iktar fraġli, f'ħajjitha ħalliet warajha kitba mill-iktar mimlija pedamenti sodi. Kitba li sservi ta' boxxla, speċjalment għal dawk li jsibu ruħhom fil-maltempati tal-ħajja. Jew dawk li jibdew jaraw id-dinja tinbidel b'mod li jibdew iħossu li ma jagħrfuhiex aktar. Hija kitba li tagħtik żiffa friska ta' għerf. Waħda li nissuġġerilkom li taqraw intom ukoll.
Bniedma umli u intelliġenti.